Lokalpolitiet i Thisted satte tirsdag ind overfor knallerter i hele kommunen, og den indsats kastede 28 sager af sig. Det oplyser politikommissær Jørgen Jensen. - 17 blev sigtet, og der blev fundet ni ulovlige knallerter. Det fortæller mig, at der er brug for politiet stadigvæk, siger han. Sigtelserne blev givet på grund af manglende styrthjelme, manglende forsikringer, spirituskørsel samt kørsel i den periode, hvor vedkommende ellers har fået frakendt retten til at køre. - Det er mange sager, og der er så mange, der kører for stærkt også. Det er ikke ufarligt, siger Jørgen Jensen. Der er ikke nogen særlig grund til, at det lige netop var nu, der skulle fokus på knallerterne, men det var tilsyneladende en god idé. - Det er ligesom om, at når folk kører på knallerter, så tror de, at de kan gå under radaren, fordi det er biler, det tit handler om. Men den går ikke, slutter Jørgen Jensen.

Referat:
Manglende styrthjelme og forsikringer, spirituskørsel og fart var bare nogle af synderne.